Yir 15
Da̱k mi bi dhil ben
1
Kä cu Kuoth Nhial ɣä jiök i̱, “A cäŋ bi Muthɛ kɛnɛ Tha-muɛl cuɔ̱ŋ nhiamdä, /ci lɔcdä bi met loc kä kɛn nɛy ti̱ti̱. 
2
Wockɛ waaŋdä, akɛ wëë! Kä mi wa ji̱ wä thiec i̱, ‘Ɛ wɛ̱̈ɛ̱̈nith bakɔ wä thi̱n ɔ?’ Bi kɛ jiök i̱, ‘Nɛmɛ ɛ min ci Kuoth Nhial jɛ lar i̱,
“Nɛy tin bi li̱w kɛ juey
bi juey kɛ näk,
kä tin bi li̱w kɛ ko̱r
ba kɛ näk ko̱o̱r,
kä tin bi li̱w kɛ buɔth ba kɛ näk
ɛ buɔth,
kä tin ba pɛc nikɛ
ba kɛ pɛc.” ’
3
Kä cu Kuoth Nhial wee i̱, “Ɣän bä kɛ moc ŋuaan ti ba kɛ däk, ko̱r mi bi kɛ näk, kɛ jio̱o̱k ti ba kɛ ka̱c yɔ̱ɔ̱ŋ, kɛ diit nhial kɛnɛ ley dɔaar ti bakɛ cam kä ba kɛ däk. 
4
Kä bä kɛ jak kä lökɛ ɛ ji̱ wec muɔ̱ɔ̱n diaal kɛ kui̱ kä min ca la̱t ɛ Ma-na-thɛ gat Ɣidh-ki-yaa kuäär Juda kä Jɛ-ru-tha-lɛm.
5
“Ɛŋa mi bi ji̱ nhɔk,
lö Jɛ-ru-tha-lɛm,
kiɛ ɛŋa bi ji̱ par ɔ?
Kä ɛŋa mi bi rɔ ri̱t
mi bi ciaŋdu thiec?
6
Kä ci yɛn ɣä lo̱k,
ɛ loc ni yɛn jɔk,
inɔ ɣän bä yɛ däk nikɛ tetdä.
Ɣän cä ŋɔ̱a̱ŋ kɛ pälunikä.
7
Kä ɣän bä kɛ riaw rɛy wi̱i̱ni
ce̱tnikɛ jil mi lɔakɛ.
Ɣän bä kɛ näk, kä bä nɛɛkä däk
kɛ ɣöö /ken kɛn rɔ̱ ri̱t
kä ciɛŋkiɛn.
8
Cä män jɔɔknikiɛn jak kä ŋuan
ce̱tnikɛ liɛt thuɔk yiëër.
Kä kɛ cäŋdäär ɣän bä manikiɛn
kɛ ŋuɛ̈tnikiɛn nöŋ dääk
mi bikɛ däk.
Bä kɛ pärikä kɛ rik ti bɛ̈c bɛ̈ɛ̈c
kɛnɛ jiath lɔaac.
9
Kä bi man gan da̱ŋ bärɔw
ti ci li̱w lɔcdɛ jiath
kä bɛ ria̱p,
ci cäŋdɛ kony kɛ cäŋdäär,
jɛn bɛ pöc kä bɛ thil luth.
Kä bä nɛy tin bi kään jak kä
na̱kɛ ko̱o̱r ɛ ji̱ tɛ̈riɛn,”
ruac ni ɣän Kuoth Nhial.
Rɛw go̱o̱nyä Yir-mɛ-yaa kä Kuoth
10
Riɛk akɛ ɣä, kɛ ɣöö ci maar ɣä dap, ɣän ram mi bi ɣɔw kɛɛliw ruac kɛ jɛ! Ɣän ram mi thilɛ mi cä ka̱m raan kɛ ŋua̱l kä thilɛ mi cä ka̱n kɛ ŋua̱l, kä ŋotdɛ lam kɛn diaal ni ɣä. 
11
Kä cu Kuoth Nhial wee i̱, “Kɛ thuɔ̱k ɣän bä ji̱ kän kɛ la̱t mi gɔaa, ɣän bä ji̱ tɛ̈ru jak kä la̱ŋ kɛ ji̱ kɛɛl kɛ gua̱a̱th rikä kɛnɛ gua̱a̱th däkä! 
12
Kä dee raan ladiit to̱l, ladiit in nööŋkɛ kui̱c caam, kiɛ yiëëth in yian?
13
“Ɣän bä ria̱ŋdu kɛnɛ kuaku thöp ala pɛ̈ɛ̈c, a thil kök, kɛ kui̱ dueeriku diaal, rɛy ciëŋdu kɛɛliw. 
14
Kä bä ji̱ jak kä lätdi ji̱ tɛ̈ru ikä ro̱o̱l mi kui̱c i̱, kɛ ɣöö gakdä bɛ mac mi bi pɛ̈t amäni cäŋ kɛl nööŋ.”
15
Kä ŋäci jɛ lö Kuoth Nhial,
tim ɣä kä gui̱l ɣä,
kä lätni cut kɛ kui̱dä kɛ nɛy
tin ciaŋkɛ ɣä a jiäk.
/Cu rɔ päl piny a bi ɣä jak
kä na̱kɛ,
ŋäc ni jɛ ɛn ɣöö ruɔ̱tdä
kuethni kɛ kui̱du.
16
Kä rieetku cä kɛ jek,
kä cä kɛ cam,
kä kɛn rieetku ci kɛn
a gɔy kä ɣä,
kä ɛ tɛ̈th lɔaac kä ɣä,
kɛ ɣöö ca ɣä cɔl kɛ ciötdu,
lö Kuoth Nhial ni Kuoth
in la Ruey Ɣɔaa.
17
Kä ɣän /ka̱n nyuur kɛɛl kɛ
buɔ̱n nɛɛni tin la̱tkɛ
nyin tɛthä lɔaac,
kä /ken lɔcdä tɛɛth,
cua̱ nyuur ni ɣän kä rɔa,
kɛ ɣöö te tetdu kä ɣä,
kä ci thiäŋ ni ɣä kɛ rik.
18
Ɛŋu mɔ /ci bɛ̈cdä thuk ɔ,
kä lo̱k buɔ̱ɔ̱tkä gɔw?
Kɛ thuɔ̱k ce̱tdi nikɛ waŋ pi̱i̱ni
mi thil pi̱w kɛ ɣä,
kɛnɛ pi̱w ti ci do̱n.
19
Kɛ kui̱ ɛmɔ cu Kuoth Nhial wee i̱,
“Mi ci luny jɔk,
ɣän bä ji̱ luɔ̱c jɔk,
kä bi ɣä lät ikä.
Kä mi wi̱i̱ wä lat ni mi gɔaa,
a /ci mɔ a mi thil luɔt,
bi ji̱n lat ni ruacdä.
Kä bi luny ni kɛn kä ji̱,
kä /ci bi loc ni ji̱n kä kɛ.
20
Kä kɛ kɛn nɛy ti̱ti̱
bä ji̱ jak kä päny yieethä
min yian in bum,
bikɛ nyiëëny kɛ ji̱,
duundɛ ɣöö /ca ji̱ bi joc,
kɛ ɣöö bä te kɛɛl kɛ ji̱
kä bä ji̱ kän kä bä ji̱ luäk.
21
Ɣän bä ji̱ luäk tetni nɛɛni
tin jiäk,
kä bä ji̱ luɛl kä nɛy
tin cueer,”
ruac ni ɣän Kuoth Nhial.
